Uzulu Ukhuthazwa Ukusukumela Phezulu Ukulwela Ilungelo Lakhe
Nxa engasasukumelanga phezulu uzulu, lokhu kulakho ukwenza uhulumende okhona eZimbabwe aqhubeke ezenzela santando, esephula amalungelo oluntu.
HARARE — Abenhlanganiso ezilwela ilungelo loluntu bemanyene leyomanyano wenhlanganiso yezisebenzi, bathi uzulu nguye olamandla wokusukumela phezulu, ukukhankasela kokuhlonitshwa kwamalunelo akhe, njalo kukuye ukuba azikhulule ebugqilini bokuncindizelwa esebenzisa isisekelo sombuso esimvikelayo. Nxa engasasukumelanga phezulu uzulu, lezinhlanganiso zithi kuzakwenza uhulumende okhona aqhubeke esephula amalungelo oluntu la, lanxa eleZimbabwe lingelinye lamazwe enhlanganisweni yomanyano wamazwe omhlaba, aloba ezinye zezivumelwano ezikhuluma phezu kokuhlonitshwa kwelungelo loluntu. Lokhu kwethulwe komunye wemikhosi yokunanza usuku lokuqakathekisa ukulondolozwa kwelungelo loluntu emhlabeni jikelele ele World Human Rights Day. Unobhala jikelele wenhlanganiso yezisebenzi eye Zimbabwe Congress of Trade Unions – ZCTU, umnumzana Japhet Moyo, obengumunye wesikhulumi kulomhlangano owenzelwe eweteleni ye Meikles, uthi akula ngenye indlela vele ngaphandle kokuzimela. UMoyo uthi lanxa bengesaba khathesi ukulwela amalungelo abo, sizofika isikhathi lapho uzulu ezozimela. Lumbono usekelwe ngumnumzana Lizwe Jamela, okhokhela ihofisi yesabelo semaNdebeleni leNkabazwe enhlanganisweni yamagqwetha alwela ilungelo loluntu eye Zimbabwe Lawyers for Human Rights. Uthi uJamela sizafika isikhathi lapho uzulu ezakubona kumele azimele ukulwela amalungelo akhe ngoba kuphatha inhlalakahle yakhe. Imithetho uJamela ethi ingasoze yasebenza iyodwa nxa uzulu engasadlalanga ihlandla loba indima yakhe ukulwela amalungelo akhe. Lezinhlanganiso ziyavumelana ukuba uhulumende akazihluphi ngokuwalondoloza amalungelo oluntu, kungakho sekukuye uzulu ukuba azimele njengoba kunguye obhekane lenkinga yokube lokhe ehlukumezwa.